विधानसभा में हंगामा, BJP MLA ने कहा- PM की हत्या का षड्यंत्र रचा जा रहा
Rajasthan Assembly (Vidhan Sabha) Session 2023 -  Sukhjinder Singh Randhawa and BJP MLA. Follow Rajasthan Assembly Session Latest News Update On Dainik Bhaskar.  कांग्रेस के प्रदेश प्रभारी सुखजिंदर सिंह रंधावा के मोदी को खत्म करने वाले बयान पर सियासी बवाल हो गया है।रंधावा के बयान पर बीजेपी विधायकों ने जमकर हंगामा करते हुए सदन से वॉकआउट किया।
कांग्रेस के राजस्थान प्रभारी सुखजिंदर सिंह रंधावा के मोदी को खत्म करने वाले बयान पर सियासी घमासान शुरू हो चुका है। मंगलवार को विधानसभा में जमकर हंगामा हुआ। कृषि और पशुपालन की अनुदान मांगों पर बहस के दौरान रंधावा के बयान पर बीजेपी विधायकों ने वॉकआउट किया। अनुदान मांगों पर बहस के दौरान सतीश पूनिया का भाषण खत्म होते ही बीजेपी ने अचानक रंधावा के बयान का मुद्दा उठाकर हंगामा शुरू कर दिया।
बीजेपी विधायक मदन दिलावर ने सदन में कहा- राजस्थान में आतंकवादी घुस गए हैं। जनता आतंकित है। उस आतंकवादी ने कहा है कि मोदी को खत्म कर दो। आतंकवादियों को सरकार ने अब तक नहीं पकड़ा है। सरकार चुपचाप बैठी हुई है। मोदी जी की हत्या करने का षड्यंत्र रचा जा रहा है। दिलावर के बोलते ही बीजेपी के कई और विधायक भी खड़े होकर जोर-जोर से बोलने लगे। सदन में हंगामे के हालात बन गए। कांग्रेस विधायकों और माकपा विधायक बलवान पूनिया ने कहा- सोमवार को आदिवासियों की बात हो रही थी तो इन्होंने हंगामा किया। आज ये किसानों पर चर्चा नहीं होने देना चाहते।
विधानसभा में लगे रंधावा के खिलाफ मुर्दाबाद के नारे 
बीजेपी विधायकों ने वेल में आकर नारेबाजी शुरू कर दी। बीजेपी विधायकों ने 'सुखजिंदर सिंह रंधावा मुर्दाबाद' के नारे लगाए। कुछ देर हंगामे के बाद उपनेता प्रतिपक्ष राजेंद्र राठौड़ ने कहा कि कांग्रेस प्रभारी सुखजिंदर रंधावा ने जिस तरह देश के प्रधानमंत्री के बारे में बयान दिया है, वह निंदनीय है। इसके बाद राठौड़ ने सदन से वॉकआउट की घोषणा की।
इससे पहले बीजेपी विधायकों के हंगामे पर सभापति जेपी चंदेलिया ने सभी को शांत कराने की कोशिश की, लेकिन नहीं माने। सभापति ने कहा कि किसानों के मुद्दे पर चर्चा हो रही है, इसे होने दीजिए।
मंत्री कल्ला बोले- रंधावा ने मोदी को हराने की बात कही थी, मारने की नहीं 
शिक्षा मंत्री बीडी कल्ला ने कहा- उन्होंने (रंधावा) ऐसा कुछ नहीं कहा था। उन्होंने कहा था कि मोदीजी को हराओ, देश बचाओ। उन्होंने मोदीजी को खत्म करने की बात नहीं कही थी। मैं वहीं पर ही मौजूद था। विधानसभा के नियमों में यह प्रावधान है कि अखबार में छपी बात के आधार पर सदन में कोई बात नहीं रख सकते। मैं वहां मौजूद था। इनका हंगामा गलत है।
रंधावा ने कल कहा था- मोदी खत्म हो गया तो देश बच जाएगा 
कांग्रेस के प्रदेश प्रभारी सुखजिंदर सिंह रंधावा ने सोमवार को अडाणी मुद्दे पर कांग्रेस के प्रदर्शन के दौरान मोदी और बीजेपी को खत्म करने पर बयान दिया था। रंधावा ने कहा था- सभी नेताओं से कहता हूं कि अपनी लड़ाई खत्म करें और मोदी को खत्म करने की बात करिए। अगर मोदी खत्म हो गया तो देश बच जाएगा। अगर मोदी रहा तो देश बर्बाद हो जाएगा। मोदी देशभक्ति की बात करते हैं। मोदी को तो पता ही नहीं कि देशभक्ति होती क्या है? आजादी की लड़ाई में जेलों में जाने वाले सब कांग्रेसी परिवार हैं।
कांग्रेस परिवारों की पांच-पांच पीढ़ियां देश के लिए जेल गई हैं। अंडमान की सेल्युलर जेल में हर कांग्रेसी का खून है। मोदी कहते हैं कि कांग्रेस ने क्या-किया है। कांग्रेस ने देश को आजाद करवाया है। तेरे जैसे बेईमान आदमी को देश दे दिया। पहले मोदी को निकालो, मोदी निकल गया तो अडाणी अपने आप खत्म हो जाएगा। पहले बीजेपी को मार लो। अडाणी अपने आप खत्म हो जाएगा। मोदी-मोदी करो। देश का बेड़ा गर्क कर रहा है। देश बेच रहा है।
पू​निया बोले- किसान आत्महत्या को मजबूर
कृषि और पशुपालन की अनुदान मांगों पर बहस के दौरान मंगलवार को बीजेपी प्रदेशाध्यक्ष सतीश पूनिया ने कहा- कर्जमाफी के लिए सरकार व्हाइट पेपर लाए। केवल सहकारी बैंकों का कर्जा माफ हुआ है। बाकी बैंकों का माफ नहीं हुआ है। वादा तो संपूर्ण कर्जमाफी का हुआ था। संपूर्ण कर्जमाफी का झुनझुना आपने ही दिया था। किसान का भरोसा आपने पहले ही तोड़ दिया। कृषक मित्र लंबे समय से मानदेय बढ़ाने की मांग कर रहे हैं।
नौजवान आत्महत्या कर रहे, किसान चोरियों से परेशान 
पूनिया ने कहा- राजस्थान में आठ हजार नौजवानों ने आत्महत्या की है। उसका बड़ा कारण 28 फीसदी बेरोजगारी है। किसान भारी परेशानी में हैं। पहली बार सुन रहे हैं कि गांव में चोरियां बढ़ गई हैं। भैंस से लेकर कार और पिकअप तक गांवों में चोरी हो रही हैं। ग्रामीण क्षेत्रों में किसानों को जिस तरह मार पड़ी है, उसमें कानून व्यवस्था की खराब हालत मुख्य है।
ये भी पढ़ें
करणी सेना के संस्थापक लोकेंद्र सिंह कालवी का निधन:एसएमएस हॉस्पिटल में चल रहा था इलाज, पैतृक गांव में आज अंतिम संस्कार
श्री राजपूत करणी सेना के संस्थापक और समाज सेवी लोकेंद्र सिंह कालवी का सोमवार देर रात एसएमएस हॉस्पिटल में निधन हो गया। डॉक्टरों के अनुसार कालवी का काफी समय बीमार थे। जून 2022 में ब्रेन स्ट्रोक आने के बाद उन्हें यहां भर्ती कराया गया था। इस बीच, कल रात उन्हें कार्डियक अरेस्ट पड़ गया और उन्हें बचाया नहीं जा सका। (पूरी खबर पढ़ें)